Jo aiemmin urallaan kohua herättänyt Hermes-vahti Richard Ullberg kirjoittaa sosiaalisessa mediassa avoimesti suhtautumisestaan kannabikseen.

Kausina 2011-2013 Richard Ullberg edusti SM-liigaseura SaiPaa. Kuva vuodelta 2011. TUOMO TENHUNEN / NPI

Juniori-ikäisenä HIFK:ta ja nuorten maajoukkuetta edustanut Ullberg oli yksi ikäluokkansa lupaavimmista maalivahdeista. Ullbergin kaukalon ulkopuoleisesta elämästä paljastui asioita, jotka johtivat maiseman vaihtoon.

Myöhemmin Ullberg on puhunut avoimesti uhkapeliongelmastaan ja siitä, kuinka hän HIFK-aikoina varasti joukkuekavereiltaan ollessaan itse rahaongelmissa.

Tällä hetkellä 22-vuotias Ullberg edustaa Mestiksessä pelaavaa Kokkolan Hermestä. Hän siirtyi seuraan viime kaudella.

Erittäin aktiivisesti somea päivittävä maalivahti ei peittele asennetaan kannabikseen avoimessa Facebook-profiilissaan.

– Saan isoksi osaksi kiittää siitä kannabista, että olen löytänyt itseni ja päässyt eroon omista riippuvuuksista ja ongelmista, ja saanut sekä fyysisen että henkisen puolen jääkiekossa täysin uuteen uskoon, ja se on tosiasia, Ullberg kirjoitti elokuussa.

”Mä blaadaan”

Samassa pitkässä kirjoituksessa Ullberg näytti tiedostavan, ettei Kokkolan Hermes varmastikaan ole samoilla linjoilla uuden sopimuspelaajansa kanssa.

– Ja se, että kirjoitan poliittisen viestin kannabiksen puolesta ei tarkoita, että joukkueeni tai Hermes edustaa samoja mielipiteitä tai arvoja, koska voin vain puhua itseni puolesta ja jokainen on vapaa kertomaan omia ajatuksia, Ullberg ilmoitti.

Ullberg itse selvästi aistii kirjoituksissaan piilevät riskit.

– Olen valmis ottamaan kuulan kalloon, jos joku on sitä mieltä tämän kirjoituksen takia ansaitsen potkut, tai että Hermeksen imago huononee.

Ullberg kirjoittaa päivityksessään, ettei tällä hetkellä käytä kannabista, koska se katsotaan dopingaineeksi.

Myöhemmin Ullberg on kuitenkin kirjoittanut lyhyen päivityksen, jossa hän viittaa kannabiksen käytöstä esillä olleeseen uimariin Michael Phelpsiin sekä muihin urheilijoihin ja lisää:

– Mä blaadaan (poltan), that ' s it.

Viesti sponsoreille

Ullberg kirjoitti luottavansa siihen, että Hermes ymmärtää hänen työskentelevän täydestä sydämestä.

Myös Hermeksen yhteistyökumppanit saavat osansa avautumisesta.

– Jos pelkäätte et sponsorit lähtee yhden pelaajan takia, tai yhden pelaajan ajatusmaailmasta, niin sponsorit hävetkää, Ullberg kirjoitti.

Hermekseltä jyrkkä kanta

Kokkolan Hermeksen toiminnanjohtaja Jouni Sinko ei ennen Iltalehden yhteydenottoa ollut tietoinen Ullbergin kirjoittelusta.

– Tuli kyllä ihan puskista, Sinko hämmästelee.

Sinkon mukaan Hermeksessä ei suvaita kannabiksen käyttöä.

– Sitä ei hyväksytä missään olosuhteissa. Se on päivänselvä asia.

– Pelaajan kirjoituksena tämä on ihan käsittämätön.

Sinko kertoo, että Ullbergin kirjoitukset otetaan käsittelyyn seurassa välittömästi.

– Tämä on erittäin huonoa julkikuvaa, Kokkolan Hermes on luomassa omaa organisaatiota ja tapaa toimia Mestiksessä. Se tarkoittaa myös sitä, että pelaajat noudattavat samoja sääntöjä, minkä eteen tässä tehdään töitä joka päivä.